Taylor Swift

**Taylor** Alison **Swift**, bet ganet d'an 13 a viz Kerzu 1989 e Reading (Pennsylvania, Stadoù-Unanet Amerika), zo un aktourez hag ur ganerez-sonaozerez stadunanat. Sevel ha kanañ a ra kanaouennoù a-ziwar he buhez. Un arzourez bras-bras he brud hag he levezon eo en deiz hiziv : ar sonerez he deus graet berzh ar muiañ eo en XXI kantved, gant he zonioù, he videoioù koulz hag he sonadegoù.   

## Bugaleaj
Anvet eo bet Taylor gant he zud abalamour d'ar soner folk-rock James Taylor. E Pennsylvania eo bet desavet gant ur familh katolik, hag e laz-kanañ ar barrez e kane asambles gant he mamm-gozh. Sachet eo bet Taylor vihan gant ar marc'hegañ da gentañ, gant ar c'hoariva da c'houde ha gant ar sonerezh country da echuiñ. Krog eo da ganañ hec'h-unan da-geñver abadennoù a bep seurt : foarioù, gouelioù, ostalerioù, kenstrivadegoù... Pa oa 14 vloaz e kuitaas he zad e labour gant ar soñj da sikour e verc'h da reiñ lañs d'he c'harierenn : mont a reas ar familh Swift da vevañ e Tennessee, nepell diouzh Nashville, abalamour ma oa kêr-benn ar muzik country. 

## Penn-kentañ he sonerezh
E 2005, da 15 vloaz, he doa sinet gant al label Big Machine Records, daoust ma oa bet skoazellet gant RCA Records da gentañ. Da gomañs e savas div bladenn tonioù country warno, *[[Taylor Swift (pladenn)|Taylor Swift]]* e 2006 ha *[[Fearless (pladenn)|Fearless]]* e 2008. Teir c'hanaouenn anezho – "Teardrops on My Guitar", "Love Story" ha "You Belong with Me" – a yeas da *single*-ioù skignet gant radioioù country ha pop. Er Stadoù-Unanet e voe gwerzhet ur milion a skouerennoù eus he fladenn gentañ dindan vloaz ; evit an eil e voe an albom gwerzhet ar muiañ eno e 2009. Tamm-ha-tamm e pellaas diouzh ar country hag e cheñchas he brud evit mont war-du tonioù rock (gant ar bladenn *[[Speak Now (pladenn)|Speak Now]]* e 2010), electro (gant *[[Red (pladenn)|Red]]* e 2012) ha synth-pop (gant *[[1989 (pladenn)|1989]]* e 2014). Evel krampouezh e voe gwerzhet ar bladenn *[[Reputation (pladenn)|Reputation]]*, a zeuas er-maez e 2017, gant tonioù anat levezon an hip-hop warno. Meur a ganaouenn eus ar bladenn-se a voe renket da gentañ *single* er *[[Billboard]]* : "We Are Never Ever Getting Back Together", "Shake It Off", "Blank Space", "Bad Blood" ha "Look What You Made Me Do". 

E 2018 e sinas Taylor Swift ur gevrat gant al label Republic Records. Betek-henn he deus savet pemp pladenn gant an ti-embann-se : unan electropop e 2019 (*[[Lover (pladenn)|Lover]]*), div kentoc'h indie folk er memes bloaz e 2020 (*Folklore* hag *Evermore*), ha div pop penn-da-benn (*Midnights* e 2022 ha *The Tortured Poets Department* e 2024). Gant ar pladennoù-se ivez he deus tapet kentañ plas ar *Billboard* meur a wech er bloavezhioù 2020, gant "Cardigan", "Willow", "All Too Well", "Anti-Hero", "Cruel Summer", "Is It Over Now?" ha "Fortnight". 

C'hwec'h troiad sonadegoù he deus graet Taylor Swift en he buhez, en o mesk an hini vrasañ bet aozet a-viskoazh, anvet *The Eras Tour* (2023–2024). Er Stadoù-Unanet e voe peurwerzhet an holl dikedoù evit an droiad-se dindan 24 eurvezh.

## He vrud
Deuet eo Taylor Swift da vezañ unan eus an arzourien brudetañ, pinvidikañ ha galloudusañ er bed-holl. Gwerzhet he deus muioc'h evit 50 milion a bladennoù en holl – gant 32 milion e Stadoù-Unanet Amerika – ha 150 milion a *single*-ioù. Swift zo neuze unan eus ar gwellañ gwerzherien pladennoù er bed hag en istor. 1,6 miliard a zollarioù he defe gounezet gant he muzik hepken. Prizioù a-leizh zo aet ganti, evel da skouer 14 Grammy Award, 29 American Music Award ha 23 Billboard Music Award. Meur a rekord he deus tapet ivez, evel er bloaz 2023, pa oa renket pemp eus hec'h albomoù e-mesk top 10 ar pladennoù gwerzhet ar muiañ. Taylor Swift zo bras he brud hag he berzh abalamour ma oar mat-tre kehentiñ hag ober gant ur strategiezh marketing efedus. Gouzout a ra diouzh an doareoù skignañ nevez evel ar streaming, ha peurlipat a ra hec'h oberennoù evito, evel ar c'hlipoù bep taol ma embann tonioù nevez. Heuliet hag harpet e vez he labour gant ar *Swifties*, evel ma vez graet eus he *fanbase*, da lavaret eo eus an dud sot-pitilh gant he muzik. Kalz e vez maget brud an arzourez gant ar mediaoù, a embann forzhik traoù diwar-benn he buhez pemdez.

E 2023 e voe dilennet Taylor Swift da « bersonelezh ar bloaz » gant Time Magazine, rak estreget bed ar sonerezh he deus krog warnañ : bras eo he levezon war ar gevredigezh dre vras, dreist-holl er Stadoù-Unanet. An dra-se zo kaoz e voe graet kalz anv eus he savboent war an dachenn bolitik, pa c'houlennas gant ar re yaouank mont da votiñ, pe pa savas a-du gant Joe Biden e 2020 ha Kamala Harris e 2024.

## Pladennoù

* *[[Taylor Swift (pladenn)|Taylor Swift]]* (2006)
* *[[Fearless (Pladenn Taylor Swift)|Fearless]]* (2008)
* *[[Speak Now]]* (2010)
* *[[Red (Pladenn Taylor Swift)|Red]]* (2012)
* *[[1989 (Pladenn Taylor Swift)|1989]]* (2014)
* *[[Reputation (Pladenn Taylor Swift)|Reputation]]* (2017)
* *[[Lover (pladenn)|Lover]]* (2019)
* *Folklore* (2020)
* *Evermore* (2020)
* *Midnights* (2022)
* *The Tortured Poets Department* (2024)
* *The Life of a Showgirl* (2025)

## Troioù sonerezh

* Fearless Tour (2009–2010)
* Speak Now World Tour (2011–2012)
* The Red Tour (2013–2014)
* The 1989 World Tour (2015)
* Reputation Stadium Tour (2018)
*Lover Fest (2020)